## Pravilnik o unutarnjem redu u Nacionalnom parku "Paklenica

### NN 157/1998 (9.12.1998.), Pravilnik o unutarnjem redu u Nacionalnom parku "Paklenica

# **DRŽAVNA UPRAVA ZA ZAŠTITU PRIRODE I OKOLIŠA**

Na temelju članka 30. stavka 1. Zakona o zaštiti prirode ("Narodne novine",
br. 30/94 i 72/94), članka 14. stavka 2., u svezi s člankom 11. stavkom
2. Zakona o izmjenama i dopunama Zakona o ustrojstvu i djelokrugu ministarstava
i državnih upravnih organizacija ("Narodne novine" br. 131/97), ravnatelj
Državne uprave za zaštitu prirode i okoliša donosi

## **PRAVILNIK**

### **O UNUTARNJEM REDU U NACIONALNOM PARKU "PAKLENICA"**

I. OPĆE ODREDBE

Članak 1.

Ovim Pravilnikom uređuju se pitanja zaštite, unapređenja i korištenja
Nacionalnog parka "Paklenica" (u daljnjem tekstu: Nacionalni park), te
propisuju prekršaji i određuju upravne mjere za nepoštivanje odredaba ovoga
Pravilnika.

Članak 2.

Zaposlenici Javne ustanove "Nacionalni park Paklenica" (u daljnjem tekstu:
Ustanova), stanovnici Nacionalnog parka, vlasnici i ovlaštenici prava na
nekretninama, te pravne i fizičke osobe koje na području Nacionalnog parka
obavljaju dopuštenu djelatnost i posjetitelji Nacionalnog parka dužni su
se pridržavati odredaba ovoga Pravilnika.

Članak 3.

Ustanova je dužna skrbiti o zaštiti, održavanju i promicanju Nacionalnog
parka.

Ustanova upravlja područjem Nacionalnog parka na temelju programa zaštite,
održavanja, očuvanja, promicanja i korištenja Nacionalnog parka sukladno
zakonu i ovom Pravilniku.

II. UNUTARNJI RED U NACIONALNOM PARKU

*1. Zaštita žive i nežive prirode*

Članak 4.

Radi očuvanja neizmijenjenih, iznimnih i višestrukih prirodnih vrijednosti
Nacionalnog parka, zabranjene su na cijelom njegovom području;

- gospodarska uporaba prirodnih dobara,

- radnje i djelatnosti kojim se umanjuje vrijednost prirodnih dobara,
osobito prirodnih izvora, vode, tla, šuma i izvornih vrijednosti krša,

- svaki zahvat koji ima štetan učinak na geomorfološku raznolikost,
kao preduvjeta razvoja i očuvanja biološke i krajobrazne raznolikosti,
očuvanje prirodnog genetskog sklada i sklada prirodnih zajednica, te sklada
žive i nežive prirode.

*1.1. Zaštita nežive prirode*

Članak 5.

Radi zaštite geoloških, hidrogeoloških, hidroloških, geomorfoloških,
paleontoloških, krajobraznih i drugih vrijednosti nežive prirode u Nacionalnom
parku zabranjeno je:

- svako zadiranje u tlo kojim se ugrožavaju, oštećuju i uništavaju izvorne
vrijednosti geološke podloge, odnosno prirodnih izdanaka stijena i geoloških
struktura, te krških pojava i oblika,

- svako uništavanje i sakupljanje fosila i fosilnih ostataka, te ukrasa
u špiljama i drugim speleološkim objektima,

- svako uništavanje, iznošenje i otuđivanje antropoloških nalaza i materijalnih
ostataka različitih kultura nađenih u špiljama i drugim speleološkim objektima,

- svako mijenjanje, oštećivanje i umanjenje izvornih i estetskih vrijednosti
prirodnog i doprirodnog krajobraza i kulturno-povijesnih građevina i spomenika,

- svako umanjenje kakvoće voda, njeno onečišćenje, mijenjanje izdašnosti
izvora, odnosno proticaja vodotoka, te mijenjanje izvornog oblika izviranja
izvora, vrela ili prirodnog ili doprirodnog oblika vodotoka.

Iznimno, radnje iz stavka 1. podstavka 1. i 2. ovoga članka dopuštene
su u svrhu znanstveno-istraživačkog rada uz ishođenje dopuštanja Državne
uprave za zaštitu prirode i okoliša (u daljnjem tekstu: Državne uprave).

Zaštita i očuvanje geoloških, hidrogeoloških, hidroloških, geomorfoloških
i drugih krajobraznih vrijednosti provodi se temeljem programa (posebnih
projekata, studije i dr.) koje donosi Ustanova uz suglasnost Državne uprave.

Članak 6.

Na području Nacionalnog parka zabranjene su radnje koje mogu prouzročiti
promjene ili oštećenja na ovom zaštićenom dijelu prirode, te radnje koje
mijenjaju prirodni izgled i narušavaju krajobrazne vrijednosti Nacionalnog
parka, poput izgradnje novih objekata, puteva, dalekovoda i slično.

Iznimno, uz dopuštenje Ustanove, koje se izdaje na temelju uvjeta zaštite
prirode koje utvrđuje Državna uprava, dozvoljena je izgradnja objekata
koji služe za zaštitu, održavanje i promicanje Nacionalnog parka, i koji
ne narušavaju njegov prirodni izgled i krajobrazne vrijednosti.

Odredbe stavka 1. i 2. ovoga članka primjenjuju se i na gradnju i postavljanje
privremenih objekata.

Članak 7.

Na području Nacionalnog parka zabranjene su sve hidromeliorativne radnje
koje mijenjaju i narušavaju prirodni vodni režim, ili mijenjaju vodotokove
u Nacionalnom parku.

Iznimno, na temelju znanstvene studije i uz uvjete zaštite prirode koju
utvrđuje Državna uprava, dopušteni su hidromeliorativni zahvati ako služe
za očuvanje i promicanje očuvanja prirodnog vodnog režima Nacionalnog parka.

Članak 8.

Zabranjeno je vađenje pijeska, mineralnih sirovina, kao i bilo koje
drugo korištenje prirodnih izvora ili mijenjanje krajobraza.

Zabranjeno je istraživanje i eksploatacija mineralnih sirovina (pijeska,
šljunka i dr.), podizanje rudarskih objekata i postrojenja, te mijenjanje
i umanjivanje kakvoće krajobraza.

Iznimno, dozvoljena je eksploatacija mineralnih sirovina u svrhu sanacije
postojećih napuštenih nesaniranih kopova, opasnih za ljude i životinje,
ili onih koji su vizualno neprimjereni krajobrazu ili umanjuju izvornu
vrijednost krajobraza, uz ishođenje uvjeta zaštite prirode koje utvrđuje
Državna uprava.

Članak 9.

Zabranjeno je svako onečišćenje zraka, tla i vode, odnosno umanjenje
prirodnog izvora, vode, zraka i tla, te izvornih vrijednosti krša, a osobito:

- odlaganje svih vrsta otpada (industrijskog, građevinskog, komunalnog,
kućnog, radioaktivnog i dr.),

- sve vrste emisija tvari (u krutom, tekućem, plinovitom stanju) i energije
(buka, vibracije, radijacija, toplina), te mikrobiološko onečišćenje.

Posjetitelji Nacionalnog parka dužni su sve otpatke odložiti na za to
predviđena i označena mjesta.

Ustanova je dužna osigurati i označiti mjesta za odlaganje otpada sukladno
ovom Pravilniku.

*1.2. Zaštita žive prirode*

1.2.1. Zaštita biljnog svijeta

Članak 10.

Na području Nacionalnog parka zabranjeno je branje, sakupljanje, uklanjanje
sa staništa i oštećivanje biljaka bez dopuštenja Državne uprave.

Članak 11.

Zabranjeno je unošenje i sadnja stranih (alohtonih), hibridnih i kloniranih
biljnih vrsta na čitavom području Nacionalnog parka.

Članak 12.

Na području Nacionalnog parka obavljanje tradicionalne poljoprivrede
je dozvoljeno.

Košnja trave je dopuštena.

Ustanova organizira košenje trave na putevima radi protupožarne zaštite
i održavanja livada na temelju godišnjeg programa rada.

Članak 13.

Na području Nacionalnog parka zabranjeno je paljenje trave i korova.

Članak 14.

Na području Nacionalnog parka zabranjena je sječa i pošumljavanje.

Iznimno, na temelju programa zaštite, očuvanja i održavanja šuma (znanstvene
studije) i uz dopuštenje Državne uprave, dozvoljena je sanitarna sječa,
sječa uzgojnog karaktera, uzgojni radovi i pošumljavanje, ako služi za
očuvanje i promicanje očuvanja šumskih zajednica u Nacionalnom parku.

Vlasnicima i ovlaštenicima prava na nekretninama u Nacionalnom parku
može se dopustiti sanitarna sječa, sječa uzgojnog karaktera, uzgojni radovi
i pošumljavanje na temelju programa zaštite, očuvanja i održavanja šuma
(znanstvene studije) uz dozvolu Ustanove.

U dopuštenju Ustanove iz stavka 3. ovoga članka utvrđuju se i posebni
uvjeti za dopuštene radnje.

Članak 15.

Sanitarna sječa i druge šumarske aktivnosti i radnje obavljaju se tijekom
jeseni, zime i proljeća.

Radnje iz stavka 1. ovoga članka zabranjene su tijekom vegetacijske
sezone.

1.2.2. Zaštita životinjskog svijeta

Članak 16.

Na području Nacionalnog parka zabranjeno je rastjerivanje, proganjanje,
uznemiravanje, hvatanje, ozljeđivanje i ubijanje životinjskih vrsta.

Iznimno, na temelju znanstvene studije i uz dopuštenje Državne uprave
mogu se hvatati životinjske vrste, ako to služi očuvanju i promicanju očuvanja
životinjskih vrsta Nacionalnog parka.

Uz dopuštenje Državne uprave, dozvoljeno je hvatanje životinjskih vrsta
u svrhu znanstvenog proučavanja, radi provođenja sanitarnih mjera, te uspostavljanja
prirodne ravnoteže.

Zabranjeno je loviti, hvatati i uznemiravati ptice u preletu.

Zaštita i očuvanje kolonije bjeloglavog supa (Gyps fulvus) provodi se
na temelju znanstvene studije i uspostavljanjem stalnog monitoringa, a
sukladno mjerama zaštite koje propisuje ravnatelj Državne uprave.

Članak 17.

Zabranjeno je unošenje i puštanje stranih (alohtonih), hibridnih i kloniranih
životinjskih vrsta na području Nacionalnog parka.

Članak 18.

Zabranjeno je nisko nadlijetanje letjelica (ispod 400 m), osim u svrhu
znanstvenog istraživanja, snimanja ili praćenja životinjskog svijeta, uz
dopuštenje Državne uprave.

Članak 19.

Na području Nacionalnog parka zabranjena je ispaša, kao i kretanje stoke.

Iznimno, uz dopuštenje Ustanove, koje se izdaje na temelju posebnih
uvjeta zaštite prirode koje utvrđuje Državna uprava, na području Nacionalnog
parka dopuštena je ispaša i kretanje stoke u vlasništvu stanovnika toga
područja, na za to određenim mjestima koja utvrđuje Ustanova.

Zabranjena je ispaša stoke na planinskim rudinama.

Članak 20.

U Nacionalnom parku zabranjeno je zaprašivanje kemijskim sredstvima
ili na drugi način masovno uništavanje insekata.

Iznimno, na temelju znanstvene studije i uz dopuštenje Ustanove koje
se izdaje na temelju posebnih uvjeta zaštite prirode koje utvrđuje Državna
uprava, mogu se obavljati mjere zaštite od najezde insekata.

Članak 21.

Na području Nacionalnog parka zabranjeno je sakupljanje potočnih rakova,
žaba, puževa i gljiva, te branje ljekovitog bilja.

*2. Lov*

Članak 22.

Na području Nacionalnog parka zabranjena je svaka vrsta lova i lovnih
aktivnosti.

Uz vanjski rub granica Nacionalnog parka, do 300 m, nije dozvoljeno
loviti niti graditi ili postavljati lovnogospodarske i lovnotehničke objekte.

Članak 23.

Zabranjeno je nošenje i korištenje vatrenog oružja, kao i drugih sredstava
pogodnih za lov (luk i strijele, klopke, mreže itd.) na području Nacionalnog
parka.

Vatreno oružje mogu nositi samo službene i ovlaštene osobe u skladu
sa zakonom i ovim Pravilnikom.

*3. Lov, sakupljanje i vađenje vodenih organizama*

Članak 24.

Zabranjen je lov, sakupljanje i vađenje vodenih organizama na području
Nacionalnog parka.

Dozvoljen je lov, sakupljanje i vađenje vodenih organizama u znanstvene
i obrazovne svrhe na temelju dopuštenja Državne uprave.

*4. Istraživanje*

Članak 25.

Nacionalni park, kao područje višestrukih prirodnih i znanstvenih vrijednosti,
namijenjen je znanstvenom istraživanju.

Znanstvena istraživanja na području Nacionalnog parka, moraju imati
suglasnost Ustanove.

Znanstvena istraživanja koja imaju za svrhu bolje upoznavanje ekologije,
cjelokupnog ekosustava ili karakter monitoringa, imaju prednost pri dobivanju
suglasnosti.

Za istraživanje biljnih i životinjskih vrsta, te obavljanje geoloških,
geomorfoloških, hidrogeoloških, hidroloških i drugih istraživanja potrebno
je ishoditi dopuštenje Državne uprave.

U dopuštenju iz stavka 4. ovoga članka utvrđuju se i uvjeti zaštite
prirode.

O dopuštenju za znanstveno istraživanje izvješćuje se Ministarstvo znanosti
i tehnologije.

Članak 26.

Znanstvena istraživanja koja bi ugrozila izvornost prirode u Nacionalnom
parku, ili bi dovela do promjene staništa i izgleda krajobraza ili znatnog
uništavanja geoloških, hidroloških, geomorfoloških i drugih vrijednosti,
ili znatnog ugrožavanja biljnih vrsta, ili rastjerivanja, uznemiravanja,
hvatanja, ozljeđivanja i ubijanja životinjskih vrsta nisu dozvoljena.

Članak 27.

Ustanova ima pravo prekinuti istraživačku aktivnost u slučaju da se
istraživači ne pridržavaju uvjeta utvrđenih u dopuštenju ili posebno dogovorenih
s Ustanovom o načinu i vremenu istraživanja, te ako istraživači svojom
djelatnošću i radnjama nanesu štetu Nacionalnom parku.

*5. Posjećivanje, razgledavanje i rekreacija*

5.1. Posjetitelji

Članak 28.

Nacionalni park kao područje s naglašenim prirodnim, znanstvenim, kulturnim,
odgojno-obrazovnim i turističko-rekreativnim vrijednostima namijenjen je
posjećivanju i razgledavanju.

Ustanova donosi program (model) posjećivanja i razgledavanja kojim se
pobliže uređuju moguća mjesta posjećivanja, istovremeni broj posjetitelja,
način posjećivanja i organiziranje prezentacijskog centra Ustanove.

Članak 29.

Posjetitelji Nacionalnog parka mogu u njega ući samo na mjestima koja
su određena kao ulazi u Nacionalni park.

Za ulaz u Nacionalni park plaća se naknada Ustanovi.

Visinu naknade za ulaz u Nacionalni park utvrđuje Ustanova.

Za vrijeme boravka u Nacionalnom parku posjetitelji su dužni sačuvati
ulaznicu.

Članak 30.

Unutar granica Nacionalnog parka dozvoljeno je kretanje posjetiteljima
samo na područjima i stazama koje su označene i namijenjene razgledavanju
i posjećivanju.

Pravce kretanja i mjesta koja se mogu posjećivati utvrđuje Ustanova.

Ustanova je dužna osigurati da pravci kretanja i mjesta koja se mogu
posjećivati budu odgovarajuće označeni i sigurni za posjetitelje.

Članak 31.

Kretanje posjetitelja izvan područja i staza iz članka 30. stavka 1.
i 2. ovoga Pravilnika dozvoljeno je samo uz pratnju zaposlenika Ustanove
ili osobe koju je ovlastila Ustanova.

Članak 32.

Na području Nacionalnog parka zabranjeno je slobodno kretanje pasa.

Psi se mogu držati vezani ili u ograđenom prostoru, te voditi na uzici.

5.2. Prijevoz putnika, promet i parkiranje

Članak 33.

U Nacionalnom parku prijevoz posjetitelja i razgledavanje Nacionalnog
parka organizira Ustanova.

Iznimno, Ustanova može povjeriti prijevoz posjetitelja drugoj pravnoj
ili fizičkoj osobi na temelju provedenog natječaja.

O obavljanju djelatnosti iz stavka 2. ovoga članka Ustanova izdaje dopusnicu.

Članak 34.

Brzina kretanja vozila na motorni pogon na putevima u Nacionalnom parku,
ograničena je:

- za izletnički vlak, traktore, radne strojeve i kultivatore do 20 km/h;

- za teretna i kombi vozila do 30 km/h;

- za autobuse do 20 km/h;

- za osobna vozila do 30 km/h.

Ograničenja iz stavka 1. ovoga članka ne odnose se na prometovanje vozila
nadležnih tijela državne uprave i lokalne samouprave, te pravnih osoba
s javnim ovlastima u obavljanju poslova iz njihovog djelokruga.

Članak 35.

U Nacionalnom parku istovremeno može biti maksimalni broj vozila koliko
ima uređenih i organiziranih parkirnih mjesta.

Članak 36.

Parkiranje vozila na području Nacionalnog parka dozvoljeno je na predviđenim
i označenim mjestima.

Mjesta za parkiranje određuje Ustanova.

Ustanova je dužna osigurati da mjesta za parkiranje budu odgovarajuće
označena.

Zabranjeno je svako parkiranje i zaustavljanje vozila na prometnicama
unutar Nacionalnog parka na mjestima koja nisu za tu svrhu posebno obilježena.

Članak 37.

Prometnice u Nacionalnom parku moraju imati ugibališta u najdužim razmacima
od 300 metara, te odgovarajuće sigurnosne ograde na mjestima gdje se prometnica
znatno uzdiže iznad donje razine usjeka ili potoka.

Članak 38.

Posjetitelji Nacionalnog parka kao prijevozno sredstvo mogu koristiti
i bicikl uz uvjete koje propisuje Ustanova.

5.3. Boravak i noćenje posjetitelja

Članak 39.

Boravak i noćenje posjetitelja na području Nacionalnog parka dozvoljeno
je samo na za to predviđenim i označenim mjestima.

Mjesta za boravak i noćenje posjetitelja određuje Ustanova.

Članak 40.

Na području Nacionalnog parka zabranjeno je kampiranje odnosno logorovanje,
osim na mjestima koja su uređena za tu namjenu.

Iznimno, uz odobrenje Ustanove, može se u određenim slučajevima odobriti
kampiranje odnosno logorovanje mimo uvjeta utvrđenim stavkom 1. ovoga članka
(npr. gorska služba spašavanja, istraživanja i sl.).

Članak 41.

Zabranjeno je loženje vatre izvan naselja i mjesta koja su posebno označena
za tu namjenu.

5.4. Kupanje

Članak 42.

U Nacionalnom parku kupanje je dozvoljeno samo u potoku Velika Paklenica
za vrijeme visokog vodostaja i u tijeku dana dok je dozvoljen ulaz u Nacionalni
park.

O dozvoli kupanja posjetitelji Nacionalnog parka svakodnevno se izvješćuju
pri ulazu u Nacionalni park.

Kupačima je zabranjena uporaba šampona i deterdženata za pranje.

5.5. Rekreacija

Članak 43.

Nacionalni park kao područje s naglašenim rekreativnim vrijednostima
namijenjeno je i rekreativnim aktivnostima.

Rekreativne aktivnosti dozvoljene su samo na za to unaprijed predviđenim
i označenim mjestima.

Ustanova, uz suglasnost Državne uprave, propisuje tip dozvoljenih rekreativnih
aktivnosti i mjesta predviđena za rekreativne aktivnosti.

Ustanova je dužna osigurati da mjesta predviđena za rekreaciju budu
odgovarajuće označena.

Rekreativne aktivnosti organizira Ustanova.

Organiziranje rekreativnih aktivnosti Ustanova može povjeriti drugim
pravnim i fizičkim osobama uz uvjete propisane ovim Pravilnikom.

Članak 44.

Alpinizam i penjanje u Nacionalnom parku provodi se neposredno pod nadzorom
Ustanove.

Nije dopušteno uspostavljenje novih niti izmjena postojećih penjačkih
smjerova bez odobrenja Ustanove.

Članak 45.

Dopuštenje za penjanje može dobiti posjetitelj koji ima odgovarajuću
opremu za penjanje odnosno alpinizam, i koji ima penjačko iskustvo.

Službena osoba Ustanove zabranit će penjanje posjetitelju ako neposredno
utvrdi da ne posjeduje ulaznicu, odnosno da nije ishodio dopuštenje Ustanove
za penjanje, ili da ne posjeduje odgovarajuću opremu i vještinu penjanja.

Članak 46.

Alpinisti i penjači dužni su svakodnevno, prilikom ulaska u Nacionalni
park, prijaviti mjesto i vrijeme namjeravane rekreativne aktivnosti, te
se pridržavati propisanih pravila u obnašanju tih aktivnosti.

Članak 47.

Ustanova je dužna osigurati službu spašavanja za uspostavljene penjačke
smjerove, ili to povjeriti drugim pravnim ili fizičkim osobama uz uvjete
propisane ovim Pravilnikom.

Ustanova može, ako za to postoje opravdani razlozi, posebno u svezi
sigurnosti posjetitelja, zabraniti privremeno ili trajno, na određenom
dijelu ili na čitavom području obavljanje rekreativnih aktivnosti, posebno
za penjanje.

Članak 48.

Ustanova može organizirati školu penjanja ili organizaciju škole povjeriti
drugoj pravnoj ili fizičkoj osobi.

6. Poljoprivreda i stočarstvo

Članak 49.

Na području Nacionalnog parka zabranjena je uspostava novih poljoprivrednih
površina, izgradnja i uspostava farmi za uzgoj domaćih i divljih životinja,
kao i ostalih poljoprivrednih i stočarskih aktivnosti.

Dozvoljene su poljoprivredne aktivnosti niskog i srednjeg intenziteta
(tzv. tradicionalna poljoprivreda) na postojećim poljoprivrednim površinama,
kao i uzgoj domaćih baštinjenih pasmina.

*7. Obavljanje djelatnosti*

Članak 50.

U Nacionalnom parku dozvoljene su djelatnosti koje ne ugrožavaju izvornost
prirode i kojima se ne koriste u gospodarske svrhe prirodna dobra, uz ishođenje
uvjeta zaštite prirode koje utvrđuje Državna uprava.

Pravne i fizičke osobe koje obavljaju djelatnosti na području Nacionalnog
parka dužne su postupati u skladu sa zakonom, provedbenim propisima donesenim
na temelju zakona i ovim Pravilnikom.

Za obavljanje djelatnosti na području Nacionalnog parka potrebno je
dopuštenje Ustanove.

Za izdavanje odobrenja plaća se naknada čiji iznos utvrđuje Ustanova.

Ako Ustanova ustupa obavljanje određene djelatnosti drugoj pravnoj ili
fizičkoj osobi, provodi se natječajni postupak na način propisan statutom
Ustanove.

Članak 51.

Vlasnicima i ovlaštenicima prava na nekretninama u Nacionalnom parku
Ustanova izdaje iskaznice za nesmetano kretanje do nekretnina.

Za kretanje na ostalom području Nacionalnog parka vlasnici i ovlaštenici
prava na nekretninama dužni su pribaviti od Ustanove posebno dopuštenje.

Stanovnici Nacionalnog parka mogu se kretati po njegovom području uz
uvjete koji se utvrđuju u posebnom dopuštenju Ustanove.

U dopuštenju iz stavka 2. i 3. ovoga članka određuju se mjesta i područja
na kojima nije dopušteno kretanje stanovnicima, vlasnicima i ovlaštenicima
prava na nekretninama u Nacionalnom parku.

Članak 52.

Fizičke i pravne osobe koje imaju trajnu potrebu za prometovanjem po
cestama na kojima je promet ograničen, moraju za prometovanje imati dopuštenje
Ustanove.

U slučaju da fizičke i pravne osobe imaju potrebu za jednokratnim prometovanjem
po cestama gdje je promet ograničen, ovlaštena osoba Ustanove može usmeno
odobriti prometovanje.

Članak 53.

Na području Nacionalnog parka nije dozvoljeno snimanje ili fotografiranje
u komercijalne svrhe bez dopuštenja Ustanove.

Za izdavanje dopuštenja plaća se naknada čiji iznos utvrđuje ravnatelj
Ustanove.

Članak 54.

S pravnim osobama koje obavljaju djelatnost na području Nacionalnog
parka Ustanova sklapa ugovor kojim se uređuju međusobni odnosi sukladno
uvjetima zaštite prirode koje utvrđuje Državna uprava i ovom Pravilniku.

III. PROTUPOŽARNA ZAŠTITA

Članak 55.

Protupožarnu zaštitu Nacionalnog parka provodi Ustanova te u cilju preventivnih
protupožarnih mjera organizira i osigurava:

- stalnu osmatračno-dojavnu službu, koju obavljaju djelatnici Ustanove;

- stalnu prohodnost puteva i staza kroz šume i šumsko zemljište;

- ispravnost uređaja za gašenje požara i njihovo stalno tehničko osuvremenjivanje;

- zabranu loženja vatre izvan naselja i mjesta koja su posebno označena
i određena za tu namjenu.

Mjere protupožarne zaštite Nacionalnog parka djelatnici Ustanove provode
u skladu s Pravilnikom o zaštiti od požara, Procjenom ugroženosti od požara
i Planom zaštite od požara.

Mjere protupožarne zaštite na području Nacionalnog parka dužne su primjenjivati
i provoditi sve pravne i fizičke osobe na tom području.

Članak 56.

Protupožarnu zaštitu na području Nacionalnog parka organizira i provodi
Ustanova u suradnji s profesionalnim i dobrovoljnim društvima, te nadležnim
tijelima državne uprave.

Radi preventivne zaštite od požara Ustanova organizira osmatračko-dojavnu
službu sa središnjim operativnim centrom u sjedištu Ustanove.

Članak 57.

U cilju osiguranja protupožarne zaštite Ustanova uspostavlja sustav
preventivne zaštite od požara, gradi i održava protupožarne puteve i prosjeke,
te osigurava odgovarajuću opremu za gašenje požara.

Javna ustanova neposredno nadzire primjenu propisa u svezi sa zaštitom
od požara, te osigurava potrebite mjere zaštite, a posebno protupožarnu
opremu i osposobljeno ljudstvo za gašenje od požara.

Članak 58.

Javna ustanova skrbi o održavanju i prohodnosti protupožarnih puteva,
staza i prosjeka.

Članak 59.

U slučaju požara do dolaska područnog vatrogasnog zapovjednika gašenjem
požara rukovodi ravnatelj Ustanove ili druga ovlaštena osoba.

Članak 60.

Pored zabrane loženja vatre na području Nacionalnog parka, osim na za
to posebno određenim mjestima, u Nacionalnom parku zabranjeno je skladištenje
i manipuliranje zapaljivim i eksplozivnim sredstvima bez dopuštenja Ustanove
i poduzimanja preventivnih sigurnosnih mjera zaštite.

IV. OZNAKE UNUTAR NACIONALNOG PARKA

Članak 61.

Označavanja na području Nacionalnog parka obavljaju se sukladno ovome
Pravilniku i elaboratu označavanja kojeg donosi ravnatelj Ustanove uz suglasnost
Državne uprave.

Jezično označavanje obvezno je na hrvatskom i engleskom jeziku.

Jezično označavanje može biti i na nekom drugom stranom jeziku o čemu
odlučuje ravnatelj Ustanove uz prethodnu suglasnost Državne uprave.

Članak 62.

Granice Nacionalnog parka označavaju se tablama s natpisom: Nacionalni
park "Paklenica", i to na mjestima gdje prometnice i putevi ulaze u Nacionalni
park.

U šumskim i na drugim predjelima granica se označava uobičajenim šumskim
oznakama na stablima, na stijenama ili na drugi prikladan način.

V. NADZOR I UPRAVNE MJERE

Članak 63.

Nadzor nad provođenjem ovoga Pravilnika obavlja Ustanova te nadležna
tijela državne uprave u sklopu svoje nadležnosti.

Članak 64.

Neposrednu zaštitu u Nacionalnom parku obavljaju nadzornici.

Članak 65.

Nadzornik Nacionalnog parka ima službenu iskaznicu.

Službenom iskaznicom dokazuje se službeno svojstvo, identitet i ovlasti
nadzornika.

Službena iskaznica pravokutnog je oblika veličine 85¤55 mm, presvučena
plastičnim materijalom.

Prednja strana iskaznice u gornjem desnom dijelu sadrži znak i naziv
Ustanove, a ispod naziva velikim slovima piše: "SLUŽBENA ISKAZNICA NADZORNIKA".
U lijevom dijelu prednje strane nalazi se mjesto za fotografiju nadzornika
(25¤32 mm), a ispod teksta "Službena iskaznica nadzornika" označuje se
mjesto za potpis nadzornika.

Poleđina Službene iskaznice sadrži tekst: "OVLAST ZA OBAVLJANJE POSLOVA
NADZORNIKA NACIONALNOG PARKA "PAKLENICA", evidencijski broj Službene iskaznice,
datum izdavanja, mjesto za pečat i mjesto za potpis ravnatelja Ustanove.

Članak 66.

O izdatim Službenim iskaznicima Ustanova vodi evidenciju.

Evidencija iz stavka 1. ovoga članka vodi se u upisniku Ustanove koji
sadrži: ime i prezime nadzornika kojemu je izdana Službena iskaznica, evidencijski
broj Službene iskaznice, datum izdavanja Službene iskaznice, te odjeljak
za napomenu.

Nadzornik koji izgubi Službenu iskaznicu ili na drugi način ostane bez
nje dužan je o tome izvijestiti ravnatelja Ustanove.

Nova Službena iskaznica izdat će se nadzorniku nakon što je gubitak,
odnosno nestanak Službene iskaznice nadzornik prijavio ravnatelju Ustanove.

Nadzornik kojemu prestaje radni odnos u Ustanovi ili koji bude razriješen
dužnosti nadzornika, dužan je, nakon prestanka radnog odnosa ili nakon
razrješenja, Službenu iskaznicu predati ravnatelju Ustanove.

Članak 67.

Nadzornik Nacionalnog parka ima propisanu odoru na kojoj je znak Nacionalnog
parka.

Izgled i boju odore propisuje Upravno vijeće Ustanove.

Članak 68.

Nadzornik Nacionalnog parka smije za vrijeme obavljanja službe nositi
oružje.

Vrstu, uvjete i vrijeme nošenja oružja za vrijeme obavljanja službe
određuje ravnatelj Ustanove u skladu sa zakonom.

Članak 69.

Ako se nadzorniku prilikom provođenja nadzora pruži fizički otpor, odnosno
ako se takav otpor osnovano očekuje, nadzornik može zatražiti pomoć ovlaštenih
službenih osoba nadležne policijske uprave.

Članak 70.

Nadzornik je u obavljanju nadzora odgovoran ravnatelju Ustanove i Državnoj
upravi ako propusti poduzeti, odnosno odrediti mjere ili radnje, koje je
po zakonu ili ovom Pravilniku bio dužan poduzeti odnosno odrediti, ako
prekorači svoje zakonom i ovim Pravilnikom utvrđene ovlasti, ako ne podnese
prijavu, odnosno ne obavijesti ravnatelja Ustanove odnosno Državnu upravu,
a po potrebi i drugo tijelo, o nedostacima i nepravilnostima koje je utvrdio
u provođenju nadzora u Nacionalnom parku.

Članak 71.

Protiv fizičke ili pravne osobe koja obavlja radnje protivne odredbama
ovoga Pravilnika nadzornik Nacionalnog parka, pored ovlaštenja iz članka
72. i 73. ovoga Pravilnika, ovlašten je naplatiti kaznu na licu mjesta,
podnijeti zahtjev za pokretanje prekršajnog postupka, te prijavu zbog privrednog
prijestupa ili kaznenog djela.

Članak 72.

U obavljanju nadzora nadzornik Nacionalnog parka ovlašten je:

- zatražiti od posjetitelja osobnu iskaznicu ili drugu ispravu na temelju
koje se može utvrditi identitet posjetitelja;

- pregledati prtljagu i prijevozno sredstvo posjetitelja;

- pregledati ulov i sredstva za lov radi utvrđivanja da li je lov obavljen
u skladu s ovim Pravilnikom;

- zatražiti predočenje dopuštenja za obavljanje određene djelatnosti
ili za kretanje po Nacionalnom parku kada je to propisano ovim Pravilnikom;

- pregledati osobu ako se osnovano sumnja da nosi oružje na području
Nacionalnog parka protivno odredbama ovoga Pravilnika;

- poduzimati i druge radnje i mjere potrebite za provođenje reda u Nacionalnom
parku propisanog ovim Pravilnikom.

Članak 73.

Nadzornik Nacionalnog parka ovlašten je:

- privremeno oduzeti opremu ako je osoba zatečena u obavljanju nedopuštenih
aktivnosti u Nacionalnom parku tom opremom;

- privremeno oduzeti oružje koje nosi osoba bez odobrenja, te ako je
osoba zatečena u krivolovu;

- oduzeti i drugi protupravno prisvojeni dio žive ili nežive prirode
koji pripadaju Nacionalnom parku, te privremeno oduzeti sredstva kojima
je izvršeno protupravno prisvajanje;

- zabraniti prodaju robe koja se na području Nacionalnog parka prodaje
bez dopuštenja Ustanove;

- privremeno oduzeti robu koja se na području Nacionalnog parka prodaje
suprotno odredbama ovoga Pravilnika;

- zabraniti na licu mjesta vožnju osobi koja ne posjeduje propisano
dopuštenje odnosno ulaznicu;

- zabraniti na licu mjesta obavljanje prevozničke usluge koja se obavlja
bez dopuštenja Ustanove;

- zabraniti na licu mjesta obavljanje rekreacijskih i drugih aktivnosti
koje se organiziraju i provode suprotno odredbama ovoga Pravilnika;

- zabraniti na licu mjesta kopanje, odnosno odvođenje kamena, šljunka,
pijeska i zemlje, koje se obavlja suprotno odredbama ovoga Pravilnika;

- zabraniti na licu mjesta sječu šume, lov i druge aktivnosti koje se
obavljaju suprotno odredbama ovoga Pravilnika;

- narediti uklanjanje objekata koji su postavljeni bez dopuštenja ili
protivno dopuštenju, odnosno suprotno odredbama ovoga Pravilnika;

- narediti izvršenje obveze, ako u postupku kontrole utvrdi da se one
ne obavljaju prema odredbama ovoga Pravilnika;

- zabraniti obavljanje radnji i djelatnosti koje se obavljaju suprotno
odredbama ovoga Pravilnika;

- naplatiti novčanu kaznu.

Članak 74.

Ako fizičke ili pravne osobe ne postupe po rješenju nadzornika Nacionalnog
parka donesenom u obavljanju nadzora, nadzornik može, u opravdanim slučajevima
i kada je to po prirodi obveze, narediti izvršenje obveze putem trećih
osoba i u skladu sa zakonom provesti postupak naplate troškova od osobe
koja je bila dužna postupiti po rješenju.

Članak 75.

Oružje, opremu ili alat utvrđen člankom 73. ovoga Pravilnika nadzornik
može privremeno oduzeti, do donošenja rješenja o izvršenom prekršaju, presude
o izvršenom privrednom prijestupu ili kaznenom djelu.

O privremenom oduzimanju predmeta nadzornik izdaje potvrdu s točno označenim
oduzetim predmetima po vrsti i količini.

Ustanova je dužna osigurati uvjete za održavanje i čuvanje privremeno
oduzetih predmeta.

Članak 76.

Ako nadzornik utvrdi da je povredom propisa učinjen prekršaj, odnosno
privredni prijestup ili kazneno djelo, dužan je bez odgađanja, a najkasnije
u roku 8 dana od dana sastavljanja zapisnika, podnijeti zahtjev za pokretanje
prekršajnog postupka nadležnom prekršajnom sudu, odnosno prijavu za privredni
prijestup ili kaznenu prijavu drugom nadležnom tijelu.

Uz zahtjev za pokretanje prekršajnog postupka, odnosno prijavu drugom
nadležnom tijelu, prilaže se zapisnik o činjenicama utvrđenim prilikom
obavljanja nadzora.

Članak 77.

U postupku provođenja nadzora kad nadzornik izriče upravnu mjeru donosi
rješenje.

Žalba protiv rješenja o upravnoj mjeri može se izjaviti Državnoj upravi.

Žalba se izjavljuje putem Ustanove.

Žalba ne zadržava izvršenje rješenja.

Članak 78.

Nadzornik je dužan rješenje iz članka 77. ovoga Pravilnika donijeti
i dostaviti stranci bez odgađanja, a najkasnije u roku 8 dana od dana sastavljanja
zapisnika.

Protiv rješenja nadzornika o određivanju upravne mjere stranka može
u roku 8 dana od dana dostave rješenja izjaviti žalbu Državnoj upravi.

Ako nadzornik nađe da je podnijeta žalba dopuštena, pravovremena i izjavljena
od ovlaštene osobe, a nije novim rješenjem zamijenio rješenje koje se žalbom
pobija, dužan je u roku 3 dana od dana primitka, žalbu uputiti na rješavanje
Državnoj upravi.

Državna uprava je dužna rješenje o žalbi donijeti i dostaviti stranci
u roku 30 dana računajući od dana primitka uredno predane žalbe.

Članak 79.

Zaključak o dozvoli izvršenja rješenja nadzornik je dužan donijeti bez
odgađanja, a najkasnije u roku 8 dana od dana kad je rješenje postalo izvršno.

Troškove izvršenja snosi stranka koja je bila dužna izvršiti upravnu
mjeru.

Članak 80.

Na vođenje postupka u svezi izricanja upravnih mjera propisanih ovim
Pravilnikom primjenjuju se odredbe Zakona o općem upravnom postupku.

Članak 81.

Nadzornik Nacionalnog parka ovlašten je naplatiti novčanu kaznu na licu
mjesta za prekršaje propisane člankom 85., 86., 87. i 88. ovoga Pravilnika.

O naplaćenoj kazni na mjestu prekršaja izdaje se potvrda.

Ako prekršitelj iz bilo kojeg razloga ne plati kaznu na mjestu prekršaja,
može to učiniti u roku 8 dana od dana kad je učinjen prekršaj.

Ako osoba koja je učinila prekršaj odbije platiti kaznu na mjestu prekršaja
ili ne plati kaznu u roku od 8 dana, nadzornik podnosi zahtjev za pokretanje
prekršajnog postupka nadležnom prekršajnom sudu radi utvrđivanja prekršajne
odgovornosti sukladno ovom Pravilniku i Zakonu o zaštiti prirode.

Uz zahtjev za pokretanje prekršajnog postupka prilaže se zapisnik o
činjenicama utvrđenim prilikom nadzora i o odbijanju plaćanja kazne na
mjestu prekršaja, odnosno u roku utvrđenom stavkom 4. ovoga članka.

Članak 82.

Nadzornik je dužan voditi očevidnik o obavljenim nadzorima i poduzetim
mjerama.

Način vođenja očevidnika utvrđuje ravnatelj Ustanove.

VI. KAZNENE ODREDBE

Članak 83.

Novčanom kaznom od 2.000,00 do 15.000,00 kn kaznit će se za prekršaj
pravna osoba ako:

1. izvrši radnje kojima se ugrožavaju, oštećuju ili uništavaju geološke,
hidrogeološke, hidrološke, geomorfološke, paleontološke, krajobrazne i
druge vrijednosti nežive prirode (članak 5. stavak 1.);

2. gradi objekte ili izvodi građevinske radove bez ishođenja uvjeta
zaštite prirode i dopuštenja Ustanove (članak 6.);

3. obavlja hidromeliorativne zahvate bez ishođenja uvjeta zaštite prirode
(članak 7.);

4. vadi mineralne sirovine, pijesak i dr. i mijenja krajobraz (članak
8. stavak 1.);

5. istražuje i eksploatira mineralne sirovine, podiže rudarske objekte
i postrojenja, te mijenja i umanjuje kakvoću krajobraza (članak 8. stavak
2.);

6. onečišćava zrak, tlo i vodu (članak 9. stavak 1.);

7. bere, sakuplja, uklanja sa staništa i oštećuje biljke bez dopuštenja
Državne uprave (članak 10.);

8. unosi i sadi strane (alohtone), hibridne i klonirane biljne vrste
(članak 11.);

9. obavlja poljoprivrednu djelatnost koja nije tradicionalna (članak
12. stavak 1.);

10. pali travu i korov (članak 13.);

Za prekršaje iz stavka 1. ovoga članka kaznit će se i odgovorna osoba
u pravnoj osobi novčanom kaznom od 500,00 do 5.000,00 kn.

Članak 84.

Novčanom kaznom od 500,00 do 5.000,00 kn kaznit će se za prekršaj fizička
osoba ako:

1. izvrši radnje kojima se ugrožavaju, oštećuju ili uništavaju geološke,
hidrogeološke, hidrološke, geomorfološke, paleontološke, krajobrazne i
druge vrijednosti nežive prirode (članak 5. stavak 1.);

2. gradi objekte ili izvodi građevinske radove bez ishođenja uvjeta
zaštite prirode i dopuštenja Ustanove (članak 6.);

3. obavlja hidromeliorativne zahvate bez ishođenja uvjeta zaštite prirode
(članak 7.);

4. vadi mineralne sirovine, pijesak i dr. i mijenja krajobraz (članak
8. stavak 1.);

5. istražuje i eksploatira mineralne sirovine, podiže rudarske objekte
i postrojenja, te mijenja i umanjuje kakvoću krajobraza (članak 8. stavak
2.);

6. onečišćava zrak, tlo i vodu (članak 9. stavak 1.);

7. bere, sakuplja, uklanja sa staništa i oštećuje biljke (članak 10.);

8. unosi i sadi strane (alohtone), hibridne i klonirane biljne vrste
(članak 11.);

9. obavlja poljoprivrednu djelatnost koja nije tradicionalna (članak
12. stavak 1.);

10. pali travu i korov (članak 13.);

11. obavlja sječu i pošumljavanje suprotno odredbama Pravilnika (članak
14.);

12. ne obavlja sanitarnu sječu i druge šumarske aktivnosti i radnje
u dopušteno vrijeme (članak 15.);

13. rastjeruje, proganja, uznemirava, hvata, ozljeđuje i ubija životinjske
vrste suprotno odredbama Pravilnika (članak 16.);

14. unosi i pušta strane (alohtone); hibridne i klonirane vrste (članak
17.);

15. izvodi nisko nadlijetanje letjelice u Nacionalnom parku bez dopuštenja
Državne uprave (članak 18.);

16. obavlja ispašu stoke suprotno uvjetima propisanim ovim Pravilnikom
(članak 19.);

17. obavlja zaprašivanje kemijskim sredstvima ili na drugi način masovno
uništava insekte bez dozvole Ustanove (članak 20.);

18. sakuplja potočne rakove, žabe, puževe i gljive, te bere ljekovito
bilje (članak 21.);

19. organizira i obavlja lov na području Nacionalnog parka (članak 22.
stavak 1.);

20. lovi, gradi i postavlja lovnogospodarske i lovnotehničke objekte
suprotno uvjetima utvrđenim ovim Pravilnikom (članak 22. stavak 2.);

21. nosi i koristi vatreno oružje i druga sredstva za lov bez dopuštenja
(članak 23.);

22. lovi, sakuplja i vodi vodene organizme suprotno odredbama ovoga
Pravilnika (članak 24.);

23. obavlja istraživanja suprotno uvjetima propisanim Pravilnikom (članak
25.);

24. obavlja istraživanja na način da se ugrožava izvornost prirode i
izgled krajobraza (članak 26.);

25. ulazi u Nacionalni park na mjestima koja nisu za to određena (članak
29. stavak 1.);

26. ne plati naknadu za ulaz u Nacionalni park (članak 29. stavak 2.);

27. se ne pridržava kretanja i mjesta koja se mogu posjećivati (članak
30.);

28. kreće se izvan dopuštenih područja bez pratnje zaposlenika Ustanove
(članak 31.);

29. dopušta slobodno kretanje psa mimo uvjeta propisanih Pravilnikom
(članak 32.);

30. organizira i obavlja prijevoz posjetitelja u Nacionalnom parku bez
dopuštenja Ustanove (članak 33.);

31. vozi nedopuštenom brzinom utvrđenom Pravilnikom (članak 34.);

32. parkira na nedozvoljena mjesta (članak 36.);

33. organizira boravak i noćenje posjetitelja na mjestima koja za to
nisu određena (članak 39.);

34. organizira ili kampira na mjestima koja za to nisu određena i bez
odobrenja Ustanove (članak 40.);

35. loži vatru izvan naselja i mjesta koja posebno nisu označena za
tu namjenu (članak 41.);

36. kupa se u Nacionalnom parku na nedopuštenom mjestu ili koristi šampone
i deterdžente za pranje (članak 42.);

37. obavlja rekreativne aktivnosti na mjestima na kojima to nije dopušteno
(članak 43. stavak 2.);

38. organizira rekreativne djelatnosti bez dopuštenja Ustanove (članak
43. stavak 6.);

39. penje se bez dopuštenja ili bez prikladne opreme (članak 45.);

40. ne odbije postupiti po zabrani penjanja od strane ovlaštene osobe
(članak 45. stavak 2.);

41. ne prijavi mjesto i vrijeme namjeravane rekreativne aktivnosti prilikom
ulaska u Nacionalni park, ili se ne pridržava propisanih pravila u obnašanju
tih aktivnosti (članak 46.);

42. se ne pridržava privremene i trajne zabrane obavljanja rekreativne
aktivnosti na određenom području (članak 47.);

43. organizira školu penjanja bez dopuštenja Ustanove (članak 48.);

44. uspostavlja nove poljoprivredne površine, gradi i uspostavlja farme
za uzgoj domaćih i divljih životinja, kao i ostalih poljoprivrednih i stočarskih
aktivnosti suprotno odredbama ovoga Pravilnika (članak 49.);

45. obavlja djelatnost na području Nacionalnog parka bez dopuštenja
Ustanove i bez uvjeta zaštite prirode (članak 50.);

46. kreće se Nacionalnim parkom bez propisane iskaznice ili bez posebnog
dopuštenja (članak 51.);

47. prometuje cestama Nacionalnog parka bez dopuštenja Ustanove (članak
52. stavak 1.);

48. snima i fotografira u komercijalne svrhe bez dopuštenja Ustanove
(članak 53.);

49. ne provodi mjere protupožarne zaštite propisane Pravilnikom (članak
55. stavak 3.);

50. skladišti i manipulira zapaljivim i eksplozivnim sredstvima bez
dopuštenja Ustanove i poduzimanja preventivnih sigurnosnih mjera zaštite
(članak 60.).

Članak 85.

Novčanom kaznom od 300,00 kn kaznit će se na mjestu izvršenja prekršaja
osoba ako:

1. ne odlaže otpatke na za to predviđenim i označenim mjestima (članak
9. stavak 2.).

2. se zatekne u Nacionalnom parku bez ulaznice (članak 29. stavak 4.);

3. se kreće izvan područja namijenjenih za razgledavanje i posjećivanje
(članak 30. stavak 1.);

4. u tijeku obilaska Nacionalnog parka ako psa ne vodi na uzici (članak
32. stavak 2.);

5. prekorači dopuštenu brzinu do 10 km/h (članak 34. stavak 1.);

6. parkira vozilo na mjestu na kojem to nije dozvoljeno (članak 36.
stavak 1. i 4.);

7. koristi bicikl mimo uvjeta (članak 38.);

8. kupa se u Nacionalnom parku na nedopuštenom mjestu (članak 42.);

9. zatekne stanovnika, odnosno vlasnika ili ovlaštenika prava na nekretninama
u Nacionalnom parku bez iskaznice ili se iskaznicom koristi mimo odobrenih
uvjeta (članak 51.).

Članak 86.

Novčanom kaznom od 400,00 kn kaznit će se na mjestu izvršenja prekršaja
osoba ako:

1. lovi, sakuplja i vadi vodene organizme bez dopuštenja Državne uprave
(članak 24.);

2. prekorači dopuštenu brzinu u upravljanju vozilom za više od 10 km/h
(članak 34. stavak 1.);

3. parkira vozilo na nedopuštenom mjestu i na način da ometa prometovanje
(članak 36.);

4. kampira ili logoruje izvan organiziranih mjesta na području Nacionalnog
parka (članak 40.);

5. obavlja rekreacijske djelatnosti na nedopuštenom mjestu (članak 43.
stavak 2.);

6. obavlja rekreativnu aktivnost penjanja bez dopuštenja (ulaznice)
i potrebite opreme (članak 45. stavak 1.).

Članak 87.

Novčanom kaznom od 500,00 kn kaznit će se na mjestu izvršenja prekršaja
osoba ako:

1. za vrijeme kupanja koristi šampone i deterdžente (članak 42. stavak
3.);

2. se penje izvan odobrenih smjerova (članak 44. stavak 2.);

3. odbije postupiti po nalogu stručne osobe o zabrani daljnjeg penjanja
zbog neposjedovanja odgovarajuće opreme i vještine penjanja (članak 45.
stavak 2.);

4. obavlja djelatnost suprotno izdanim uvjetima (članak 50. stavak 1.).

Članak 88.

Novčanom kaznom od 600,00 kn kaznit će se na mjestu izvršenja prekršaja
osoba ako:

1. uništava i sakuplja fosile i fosilne ostatke, te ukrase u špiljama
i drugim speleološkim objektima (članak 5. stavak 1. podstavak 2.);

2. se zatekne u obavljanju radnji onečišćenja zraka, tla i vode (članak
9. stavak 1.);

3. bere, sakuplja, uklanja sa staništa i oštećuje biljke bez dopuštenja
Državne uprave (članak 10.);

4. pali travu i korov bez dopuštenja Ustanove (članak 13.);

5. rastjeruje, proganja, uznemirava i hvata životinje bez dopuštenja
Državne uprave (članak 16.);

6. sakuplja potočne rakove, žabe, puževe, gljive ili ljekovito bilje
(članak 21.);

7. nosi vatreno oružje odnosno drugo oružje pogodno za lov (članak 23.);

8. loži vatru izvan naselja i mjesta koja su posebno označena i određena
za tu namjenu (članak 41.);

9. obavlja djelatnost na području Nacionalnog parka bez dopuštenja (članak
50. stavak 3.);

10. snima ili fotografira u komercijalne svrhe bez dopuštenja Ustanove
(članak 53.).

Članak 89.

Prihodi ostvareni od naplate novčanih kazni na mjestu prekršaja prihodi
su Ustanove i koriste se za zaštitu i promicanje Nacionalnog parka.

VII. PRIJELAZNE I ZAVRŠNE ODREDBE

Članak 90.

Ravnatelj Ustanove donijet će akte propisane ovim Pravilnikom, u roku
60 dana od dana stupanja na snagu ovoga Pravilnika.

Ustanova će u roku 90 dana od dana stupanja na snagu ovoga Pravilnika
obaviti označavanje na području Nacionalnog parka sukladno ovom Pravilniku.

Članak 91.

Stupanjem na snagu ovoga Pravilnika prestaje važiti Pravilnik o unutarnjem
redu u Nacionalnom parku "Paklenica" ("Narodne novine" br. 38/96).

Članak 92.

Ovaj Pravilnik stupa na snagu osmoga dana od dana objave u "Narodnim
novinama".

Klasa: 612-07/98-07/05
Urbroj: 542-08-VM-98-1
Zagreb, 27. listopada 1998.

Ravnatelj **dr. Ante Kutle,** v. r.

Pravilnik, NN 157/1998-1934